Hindiston farmatsevtika kompaniyasi Namanganda insulin ishlab chiqarishni yo‘lga qo‘yadi

Namangan viloyat sog‘liqni saqlash boshqarmasi boshlig‘i Solijon Mo‘minov boshchiligidagi tibbiyot, farmatsevtika va tadbirkorlik tuzilmalari vakillaridan iborat delegatsiya Hindistonda bo‘lib qaytdi. Bu haqda “Namnews.uz” xabar bermoqda.

Delegatsiya a’zolari MJ Group kompaniyasining Puna va Taloja shaharlaridagi farmatsevtika zavodlari faoliyati bilan tanishdi.
Solijon Mo‘minov va MJ Group rahbari Jashvantla’l Shoh o‘rtasida muzokaralar o‘tkazildi va o‘zaro hamkorlik to‘g‘risida memorandum imzolandi.
“Kamol med farm” korxonasi rahbari Abdumannop Xolmirzayev MJ Group rahbariyati bilan yil oxiriga qadar inbal usulida insulin va boshqa preparatlarni ishlab chiqarish yo‘lga qo‘yish bo‘yicha memorandum imzoladi.
Hindiston tomoni farmatsevtika zavodi qurish uchun 10 million AQSh dollari miqdorida investitsiya kiritilishini ma’lum qildi.
Jaypee hospitals va Fortis Healthcare vakillari bilan Chust tumanida joylashgan tibbiy tashxis markaziga zamonaviy tibbiy asbob-uskunalar yetkazish haqida kelishib olindi.
“Ifoda agro kimyo” korxonasi va MJ Biofarm kompaniyasi o‘rtasida o‘simliklarni turli kasalliklardan himoyalash vositalari — kimyoviy dorilar ishlab chiqarish va kelgusidagi hamkorlik bo‘yicha memorandum imzolandi.
Kimyoviy dorilar ishlab chiqarish bo‘yicha dunyoning yetakchi yettitaligiga kirgan Biostadt Group tomonidan ham O‘zbekistonga investitsiya kiritish istagi bildirildi.
Chennay tibbiyot bilim yurti vakillari bilan muzokaralar davomida o‘quv yurti mutaxassislarining O‘zbekistonda turli murakkab operatsiyalarda ishtirok etishi, o‘zbekistonlik mutaxassislarning Chennayda malaka oshirishi haqida memorandum imzolandi.
O‘zbekistondan tajriba almashish va malaka oshirish uchun keladigan mutaxassislar klinika hisobidan bepul o‘qitilishi kafolatlandi.
 “Daryo”ning Telegram’dagi rasmiy kanali — @toshqindaryo’ga a’zo bo‘ling!